Kara eo ya bone e ne ya tsamaya dikilometara di ka nna 960 ka tsela ya Euferatese go ya kwa Harana, e e kwa bokonebophirima. Ba ne ba nna kwa Harana ka nakwana. Tera a ka tswa a ne a setse a lwala, a sa kgone go tswelela ka loeto. Ba ne ba nna koo go fitlha a tlhokafala a na le dingwaga di le 205. Nako nngwe pele ba tswa kwa Harana, Jehofa o ne a bua le Aborahame gape a mo raya a re a ye kwa lefatsheng le a tla le mmontshang. Mo lekgetlong leno, Modimo o ne a mo solofetsa jaana: “Ke tla dira setšhaba se segolo ka wena.” (Genesise 12:2-4) Mme fa ba ne ba tswa kwa Harana, Aborahame o ne a na le dingwaga di le 75, Sara a na le di le 65 mme ba se na bana. Setšhaba se segolo se ne se tla tswa jang mo go Aborahame? A o ne a tla batla mosadi yo mongwe? Ka nako eo, go nyala basadi ba bantsi go ne go tlwaelegile, ka jalo, gongwe Sara o ne a akantse ka kgang eo.